KITSKENNIS | In die diep en donker hole van die wêreldwye web
KLINK SLIM OM DIE BRAAIVLEISVUUR
Die donker web is vir baie mense 'n vergaderplek van alles wat boos, pervers, onwettig, vuil of sommer net verkeerd is. Dit ís al hierdie dinge, maar dis beslis nie ál wat dit is nie, skryf WILLEM KEMPEN.
Artikel 12 van 23
"MY vriend Fanie sê hy is nuuskierig oor wat die donker web is, maar te bang om dit op die internet op te soek."
Ontspan, jy gaan nie sommer per ongeluk in die donker web beland nie. Die kinderpornograwe, dwelmhandelaars, identiteitsdiewe, mensvleis-eters, huurmoordenaars, slawehandelaars, wapenhandelaars, vriende van Jeffrey Epstein en ander van die wêreld se onguurste karakters verwelkom nie maklik nuwelinge in hul onderskeie hoekies van die web nie – jy moet daar wíl wees, jy moet die regte programmatuur hê en jy moet weet presies waar om te soek.
Terselfdertyd word baie van die kommunikasie op die donker web ook vir goeie redes anoniem gehou, byvoorbeeld sodat nywerheid- en ander spioene, kuberkrakers, voortvlugtige misdadigers, outoritêre regerings of ander vyandige magte nie hul kloue daarin kan slaan nie...